Laugardalslaug er lokuð vegna vinnunnar og reikna má með að lokunin hafi áhrif á þjónustu á svæðinu . Meðal annars hafa foreldrar barna í skólum á svæðinu verið beðnir um að senda börn sín vel klædd í skólann og hjá Hreyfingu verður lokað fyrir sturtur og heita potta og World Class hefur varað viðskiptavini sína við því að sturtur geti verið kaldar í dag . Verið er að tengja nýja aðalæð hitaveitunnar við Elliðaárbrýr og flytur hún mestallt það vatn sem notað er í hverfinu . Til að minnka áhrifin á neytendur er vatni veitt inn í hverfin eftir öðrum leiðum . Þær eru þó ekki eins afkastamiklar og því má búast við lækkuðum þrýstingi og jafnvel heitavatnsleysi , einkum í þeim húsum sem hæst standa á Laugarásnum . Vinnan hefst með því að tæma lagnir og var það gert klukkan 6:00 og vonast er til að hægt verði að hleypa á nýju lögnina klukkan 20:00 í kvöld . Það mun taka einhverja klukkutíma að ná upp fullum þrýstingi á kerfið . Starfsfólk Veitna brýnir fyrir fólki að hafa glugga lokaða og útidyr ekki opnar lengur en þörf krefur til að koma í veg fyrir að kólni . Þar sem heitavatnslaust verður er ráðlegt að hafa skrúfað fyrir alla heitavatnskrana til að draga úr hættu á slysi eða tjóni þegar vatnið kemst á að nýju .